Hvis en elev skal klare sig godt i de nationale test, er det vigtigt at der er fællesskab i klassen, ro i timerne og en følelse af, at lærerne hjælper og støtter.

En ny analyse fra Ministeriet for Børn, Undervisning og Ligestilling viser, at der er en ’positiv sammenhæng’ mellem testresultater og elevernes trivsel.

Sammenhængen er især tydelig i dansk læsning og matematik.

Trivsel giver mod til at stille spørgsmål

Per Schultz Jørgensen er professor og børne-ekspert. Han siger, at der er en god grund til sammenhængen mellem at have det godt og lære nye ting.

- Børn, der trives, er også dem, der lærer mest, siger han. Dem, der trives, har mod på at være åbne, stille spørgsmål og lytter bedre efter, siger han.

- De tager mere imod undervisningen og har et stærkere fundament for at lære, siger forskeren.

Minister: Undersøgelsen er vigtig viden

Elevernes trivsel bliver målt ved, at de svarer på en række spørgsmål, der blandt andet handler om forholdet til klassekammerater, ro og orden i klassen og oplevelsen af at få støtte og inspiration af læreren.

Ellen Trane Nørby fra Venstre er minister for børn, undervisning og ligestilling. Hun siger, at de mange spørgsmål er vigtige.

- Det er rigtig vigtig viden, fordi det netop betyder, at man ude på den enkelte skole kan se, lige præcis hvad der er galt.

- Så man kan gå ind og målrettet arbejde med det, fordi man kan se, at det også påvirker elevernes faglige niveau, siger ministeren.

Professor håber på mere fokus på trivsel

Professor Per Schultz Jørgensen håber, at man med undersøgelsen vil få endnu mere fokus på trivsel i den danske folkeskole.

- Skolen spiller en stor rolle for, hvordan børn udvikles som mennesker, siger han.